erhwenkuo/poetry-chinese-zhtw huggingface dataset:
遊桃源一百韻
作者：劉禹錫（唐）

沅江清悠悠，連山鬱岑寂。迴流抱絕巘，皎鏡含虛碧。昏旦遞明媚，煙嵐分委積。香蔓垂綠潭，暴龍照孤磧。淵明著前志，子驥思遠蹠。寂寂無何鄉，密爾天地隔。金行太元歲，漁者偶探賾。尋花得幽蹤，窺洞穿暗隙。依微聞雞犬，豁達值阡陌。居人互將迎，笑語如平昔。廣樂雖交奏，海禽心不懌。揮手一來歸，故溪無處覓。綿綿五百載，市朝幾遷革。有路在壺中，無人知地脈。皇家感至道，聖祚自天錫。金闕傳本枝，玉函留寶曆。禁山開秘宇，複戶潔靈宅。蕊檢香氛氳，醮壇煙冪冪。我來塵外躅，瑩若朝星析。崖轉對翠屏，水窮留畫鷁。三休俯喬木，千級扳峭壁。旭日聞撞鐘，彩雲迎躡屐。遂登最高頂，縱目還楚澤。平湖見草青，遠岸連霞赤。幽尋如夢想，綿思屬空闃。夤緣且忘疲，耽玩近成癖。清猿伺曉發，瑤草淩寒坼。祥禽舞蔥蘢，珠樹搖玓瓅。羽人顧我笑，勸我稅歸軛。霓裳何飄颻，童顏潔白皙。重巖是藩屏，馴鹿受羈靮。樓居彌清霄，蘿蔦成翠帟。仙翁遺竹杖，王母留桃核。奼女飛丹砂，青童護金液。寶氣浮鼎耳，神光生劍脊。虛無天樂來，僁窣鬼兵役。丹丘肅朝禮，玉劄工紬繹。枕中淮南方，床下阜鄉舄。明燈坐遙夜，幽籟聽淅瀝。因話近世仙，聳然心神惕。乃言瞿氏子，骨狀非凡格。往事黃先生，群兒多侮劇。謷然不屑意，元氣貯肝膈。往往遊不歸，洞中觀博弈。言高未易信，猶複加訶責。一旦前致辭，自雲仙期迫。言師有道骨，前事常被謫。如今三山上，名字在真籍。悠然謝主人，後歲當來覿。言畢依庭樹，如煙去無跡。觀者皆失次，驚追紛絡繹。日暮山徑窮，松風自蕭槭。適逢修蛇見，瞋目光激射。如嚴三清居，不使恣搜尋。唯餘步綱勢，八趾在沙礫。至今東北隅，表以壇上石。列仙徒有名，世人非目擊。如何庭廡際，白日振飛翮。洞天豈幽遠，得道如咫尺。一氣無死生，三光自遷易。因思人間世，前路何狹窄。瞥然此生中，善祝期滿百。大方播群類，秀氣肖翕闢。性靜本同和，物牽成阻厄。是非鬥方寸，葷血昏精魄。遂令多夭傷，猶喜見斑白。喧喧車馬馳，苒苒桑榆夕。共安緹繡榮，不悟泥途適。紛吾本孤賤，世葉在逢掖。九流宗指歸，百氏旁捃摭。公卿偶慰薦，鄉曲繆推擇。居安白社貧，志傲玄纁闢。功名希自取，簪組俟揚曆。書府蚤懷鉛，射宮曾發的。起草香生帳，坐曹烏集柏。賜燕聆簫韶，侍祠閱琮璧。嘗聞履忠信，可以行蠻貊。自述希古心，忘恃幹時畫。巧言忽成錦，苦志徒食櫱。平地生峰巒，深心有矛戟。層波一震盪，弱植忽淪溺。北渚吊靈均，長岑思亭伯。禍來昧幾兆，事去空歎息。塵累與時深，流年隨漏滴。才能疑木雁，報施迷夷蹠。楚奏縶鐘儀，商歌勞甯戚。稟生非懸解，對鏡方感激。自從嬰網羅，每事問龜策。王正降雷雨，環玦賜遷斥。倘伏夷平人，誓將依羽客。買山構精舍，領徒開講席。冀無身外憂，自有閑中益。道芽期日就，塵慮乃冰釋。且欲遺姓名，安能慕竹帛。長生尚學致，一溉豈虛擲。芝朮資餱糧，煙霞拂巾幘。黃石履看墮，洪崖肩可拍。聊複嗟蜉蝣，何煩哀虺蜴。青囊既深味，瓊葩亦屢摘。縱無西山資，猶免長慼慼。
客有為餘話登天壇遇雨之狀，因以賦之
作者：劉禹錫（唐）

清晨登天壇，半路逢陰晦。疾行穿雨過，卻立視雲背。白日照其上，風雷走於內。滉漾雪海翻，槎牙玉山碎。蛟龍露鬐鬣，神鬼含變態。萬狀互生滅，百音以繁會。俯觀群動靜，始覺天宇大。山頂自晶明，人間已滂沛。豁然重昏斂，渙若春冰潰。反照入松門，瀑流飛縞帶。遙光泛物色，餘韻吟天籟。洞府撞仙鐘，村墟起夕靄。卻見山下侶，已如迷世代。問我何處來，我來雲雨外。
秋江早發
作者：劉禹錫（唐）

輕陰迎曉日，霞霽秋江明。草樹含遠思，襟杯有餘清。凝睇永珍起，朗吟孤憤平。渚鴻未矯翼，而我已遐徵。因思市朝人，方聽晨雞鳴。昏昏戀衾枕，安見元氣英。納爽耳目變，玩奇筋骨輕。滄洲有奇趣，浩然吾將行。
有僧言羅浮事，因為詩以寫之
作者：劉禹錫（唐）

君言羅浮上，容易見九垠。漸高元氣壯，洶湧來翼身。夜宿最高峰，瞻望浩無鄰。海黑天宇曠，星辰來逼人。是時當朏魄，陰物恣騰振。日光吐鯨背，劍影開龍鱗。倏若萬馬馳，旌旗聳奫淪。又如廣樂奏，金石含悲辛。疑其有巨靈，怪物盡來賓。陰陽迭用事，乃俾夜作晨。咿喔天雞鳴，扶桑色昕昕。赤波千萬裡，湧出黃金輪。下視生物息，霏如隙中塵。醯雞仰甕口，亦謂雲漢津。世人信耳目，方寸度大鈞。安知視聽外，怪愕不可陳。悠悠想大方，此乃杯水濱。知小天地大，安能識其真。
裴祭酒尚書見示春歸城南青松塢別墅寄王左丞高侍郎之什命同作
作者：劉禹錫（唐）

早宦閱人事，晚懷生道機。時從學省出，獨望郊園歸。野彴度春水，山花映巖扉。石頭解金章，林下步綠薇。青松鬱成塢，修竹盈尺圍。吟風起天籟，蔽日無炎威。危徑盤羊腸，連甍聳翬飛。幽谷響樵斧，澄潭環釣磯。因高見帝城，冠蓋揚光輝。白雲難持寄，清韻投所希。二公如長離，比翼翔太微。含情謝林壑，酬贈駢珠璣。顧予久郎潛，愁寂對芳菲。一聞丘中趣，再撫黃金徽。
和河南裴尹侍郎宿齋天平寺詣九龍祠祈雨二十韻
作者：劉禹錫（唐）

有事九龍廟，潔齋梵王祠。玉簫何時絕，碧樹空涼颸。吏散埃壒息，月高庭宇宜。重城肅穆閉，澗水潺湲時。人稀夜複閑，慮靜境亦隨。緬懷斷鼇足，凝想乘鸞姿。朱明盛農節，膏澤方愆期。瞻言五靈瑞，能救百穀萎。咿喔晨雞鳴，闌幹斗柄垂。修容謁神像，注意陳正詞。驚飆起泓泉，若調雷雨師。黑煙聳鱗甲，灑液如棼絲。豐隆震天衢，列缺揮火旗。炎空忽淒緊，高溜懸綆縻。生物已滂沛，濕雲稍離披。丹霞啟南陸，白水含東菑。熙熙飛走適，藹藹草樹滋。浮光動宮觀，遠思盈川坻。吳公敏於政，謝守工為詩。商山有病客，言賀舒龐眉。
冬夜宴河中李相公中堂命箏歌送酒
作者：劉禹錫（唐）

朗朗鶤雞弦，華堂夜多思。簾外雪已深，座中人半醉。翠蛾發清響，曲盡有餘意。酌我莫憂狂，老來無逸氣。
重至衡陽傷柳儀曹
作者：劉禹錫（唐）

憶昨與故人，湘江岸頭別。我馬映林嘶，君帆轉山滅。馬嘶循古道，帆滅如流電。千里江蘺春，故人今不見。
謫居悼往二首
作者：劉禹錫（唐）

邑邑何邑邑，長沙地卑濕。樓上見春多，花前恨風急。猿愁腸斷叫，鶴病翹趾立。牛衣獨自眠，誰哀仲卿泣。鬱鬱何鬱鬱，長安遠如日。終日念鄉關，燕來鴻複還。潘嶽歲寒思，屈平憔悴顏。殷勤望歸路，無雨即登山。
有獺吟
作者：劉禹錫（唐）

有獺得嘉魚，自謂天見憐。先祭不敢食，捧鱗望青玄。人立寒沙上，心專眼悁悁。漁翁以為妖，舉塊投其咽。呼兒貫魚歸，與獺同烹煎。關關黃金鶚，大翅搖江煙。下見盈尋魚，投身擘洪連。攫拏隱鱗去，哺雛林嶽巔。鴟烏欲伺隙，遙噪莫敢前。長居青雲路，彈射無由緣。何地無江湖，何水無鮪鱣。天意不宰割，菲祭徒虔虔。空餘知禮重，載在淹中篇。
白太守行
作者：劉禹錫（唐）

聞有白太守，拋官歸舊溪。蘇州十萬戶，盡作嬰兒啼。太守駐行舟，閶門草萋萋。揮袂謝啼者，依然兩眉低。朱戶非不崇，我心如重狴。華池非不清，意在寥廓棲。誇者竊所怪，賢者默思齊。我為太守行，題在隱起珪。
樂天寄洛下新詩，兼喜微之慾到，因以抒懷也
作者：劉禹錫（唐）

松間風未起，萬葉不自吟。池上月未來，清輝同夕陰。宮徵不獨運，塤篪自相尋。一從別樂天，詩思日已沉。吟君洛中作，精絕百煉金。乃知孤鶴情，月露為知音。微之從東來，威鳳鳴歸林。羨君先相見，一豁平生心。
月夜憶樂天兼寄微之
作者：劉禹錫（唐）

今宵帝城月，一望雪相似。遙想洛陽城，清光正如此。知君當此夕，亦望鏡湖水。輾轉相憶心，月明千萬裡。
早夏郡中書事
作者：劉禹錫（唐）

水禽渡殘月，飛雨灑高城。華堂對嘉樹，簾廡含曉清。拂鏡整危冠，振衣步前楹。將吏儼成列，簿書紛來縈。言下辨曲直，筆端破交爭。虛懷詢病苦，懷律操剽輕。閽吏告無事，歸來解簪纓。高簾覆朱閣，忽爾聞調笙。
酬樂天七月一日夜即事見寄
作者：劉禹錫（唐）

夜樹風韻清，天河雲彩輕。故苑多露草，隔城聞鶴鳴。搖落從此始，別離含遠情。聞君當是夕，倚瑟吟商聲。外物豈不足，中懷向誰傾。秋來念歸去，同聽嵩陽笙。
令狐相公見示贈竹二十韻仍命繼和
作者：劉禹錫（唐）

高人必愛竹，寄興良有以。峻節可臨戎，虛心宜待士。眾芳信妍媚，威鳳難棲止。遂於鼙鼓間，移植東南美。封以梁國土，澆之浚泉水。得地色不移，淩空勢方起。新青排故葉，餘紛籠疏理。猶複隔牆藩，何因出塵滓。茲辰去前蔽，永日勞瞪視。槭槭林已成，熒熒玉相似。規摹起心匠，洗滌在頤指。曲直既瞭然，孤高何卓爾。垂梢覆內屏，迸筍侵前戺。妓席拂雲鬢，賓階蔭珠履。抱琴恣閑玩，執卷堪斜倚。露下懸明璫，風來韻清徵。堅貞貫四候，標格殊百卉。歲晚當自知，繁華豈雲比。古詩無贈竹，高唱從此始。一聽清瑤音，崢然長在耳。
和令狐相公晚泛漢江書懷寄洋州崔侍郎閬州高舍人二曹長
作者：劉禹錫（唐）

雨過遠山出，江澄暮霞生。因浮濟川舟，遂作適野行。郊樹映緹騎，水禽避紅旌。田夫捐畚鍤，織婦窺柴荊。古岸夏花發，遙林晚蟬清。沿洄方玩境，鼓角已登城。部內有良牧，望中寄深情。臨觴念佳期，泛瑟動離聲。寂寞一病士，夙昔接群英。多謝謫仙侶，幾時還玉京。
和樂天洛城春齊梁體八韻
作者：劉禹錫（唐）

帝城宜春入，遊人喜意長。草生季倫穀，花出莫愁坊。斷雲發山色，輕風漾水光。樓前戲馬地，樹下鬥雞場。白頭自為侶，綠酒亦滿觴。潘園觀種植，謝墅閱池塘。至閑似隱逸，過老不悲傷。相問焉功德，銀黃遊故鄉。
洛中早春贈樂天
作者：劉禹錫（唐）

漠漠複靄靄，半晴將半陰。春來自何處，無跡日以深。韶嫩冰後木，輕盈煙際林。藤生欲有託，柳弱不自任。花意已含蓄，鳥言尚沉吟。期君當此時，與我恣追尋。翻愁爛熳後，春暮卻傷心。
和樂天宴李周美中丞宅池上賞櫻桃花
作者：劉禹錫（唐）

櫻桃千萬枝，照耀如雪天。王孫宴其下，隔水疑神仙。宿露發清香，初陽動暄妍。妖姬滿髻插，酒客折枝傳。同此賞芳月，幾人有華筵。杯行勿遽辭，好醉逸三年。
酬樂天聞新蟬見贈
作者：劉禹錫（唐）

碧樹鳴蟬後，煙雲改容光。瑟然引秋氣，芳草日夜黃。夾道喧古槐，臨池思垂楊。離人下憶淚，志士激剛腸。昔聞阻山川，今聽同匡床。人情便所遇，音韻豈殊常。因之比笙竽，送我遊醉鄉。
和樂天秋涼閑臥
作者：劉禹錫（唐）

暑退人體輕，雨餘天色改。荷珠貫索斷，竹粉殘妝在。高僧掃室請，逸客登樓待。槐柳漸蕭疏，閑門少光彩。
酬樂天詠老見示
作者：劉禹錫（唐）

人誰不願老，老去有誰憐。身瘦帶頻減，發稀冠自偏。廢書緣惜眼，多炙為隨年。經事還諳事，閱人如閱川。細思皆幸矣，下此便翛然。莫道桑榆晚，微霞尚滿天。
歲夜詠懷
作者：劉禹錫（唐）

彌年不得意，新歲又如何。念昔同遊者，而今有幾多。以閑為自在，將壽補蹉跎。春色無情故，幽居亦見過。
酬牛相公獨飲偶醉寓言見示
作者：劉禹錫（唐）

宮漏夜丁丁，千門閉霜月。華堂列紅燭，絲管靜中發。歌眉低有思，舞體輕無骨。主人啟酡顏，酣暢浹肌發。猶思城外客，阡陌不可越。春意日夕深，此歡無斷絕。
萋兮吟
作者：劉禹錫（唐）

天涯浮雲生，爭蔽日月光。窮巷秋風起，先摧蘭蕙芳。萬貨列旗亭，恣心註明璫。名高毀所集，言巧智難防。勿謂行大道，斯須成太行。莫吟萋兮什，徒使君子傷。
韓十八侍御見示嶽陽樓別竇司直詩因令屬和重以自述故足成六十二韻
作者：劉禹錫（唐）

楚望何蒼然，曾瀾七百里。孤城寄遠目，一寫無窮已。蕩漾浮天蓋，四環宣地理。積漲在三秋，混成非一水。冬遊見清淺，春望多洲沚。雲錦遠沙明，風煙青草靡。火星忽南見，月硤方東迤。雪波西山來，隱若長城起。獨專朝宗路，駛悍不可止。支川讓其威，蓄縮至南委。熊武走蠻落，瀟湘來奧鄙。炎蒸動泉源，積潦搜山趾。歸往無旦夕，包含通遠邇。行當白露時，眇視秋光裡。曙色未昭晰，露華遙斐舋。浩爾神骨清，如觀混元始。北風忽震盪，驚浪迷津涘。怒激鼓鏗訇，蹙成山巋硊。鶤鵬疑變化，罔象何恢詭。噓吸寫樓臺，騰驤露鬐尾。景移群動息，波靜繁音弭。明月出中央，青天絕纖滓。素光淡無際，綠靜平如砥。空影渡鵷鴻，秋聲思蘆葦。鮫人弄機杼，貝闕駢紅紫。珠蛤吐玲瓏，文鰩翔旖旎。水鄉吳蜀限，地勢東南庳。翼軫粲垂精，衡巫屹環峙。名雄七澤藪，國辨三苗氏。唐羿斷修蛇，荊王憚青兕。秦狩跡猶在，虞巡路從此。軒後奏宮商，騷人詠蘭芷。茅嶺潛相應，橘洲傍可指。郭璞驗幽經，羅含著前紀。觀津戚裡族，按道侯家子。連袂登高樓，臨軒笑相視。假守亦高臥，墨曹正垂耳。契闊話涼溫，壺觴慰遷徙。地偏山水秀，客重杯盤侈。紅袖花欲然，銀燈晝相似。興酣更抵掌，樂極同啟齒。筆鋒不能休，藻思一何綺。伊餘負微尚，夙昔慚知己。出入金馬門，交結青雲士。襲芳踐蘭室，學古遊槐市。策慕宋前軍，文師漢中壘。陋容昧俯仰，孤志無依倚。衛足不如葵，漏川空歎蟻。幸逢萬物泰，獨處窮途否。鍛翮重疊傷，兢魂再三褫。蘧瑗亦屢化，左丘猶有恥。桃源訪仙宮，薜服祠山鬼。故人南臺舊，一別如弦矢。今朝會荊巒，鬥酒相宴喜。為餘出新什，笑抃隨伸紙。曄若觀五色，歡然臻四美。委曲風濤事，分明窮達旨。洪韻發華鐘，淒音激清徵。羊浚要共和，江淹多雜擬。徒欲仰高山，焉能追逸軌。湘洲路四達，巴陵城百雉。何必顏光祿，留詩張內史。
和郴州楊侍郎玩郡齋紫薇花十四韻
作者：劉禹錫（唐）

幾年丹霄上，出入金華省。暫別萬年枝，看花桂陽嶺。南方足奇樹，公府成佳境。綠陰交廣除，明豔透蕭屏。雨餘人吏散，燕語簾櫳靜。懿此含曉芳，翛然忘簿領。紫茸垂組縷，金縷攢鋒穎。露溽暗傳香，風輕徐就影。苒弱多意思，從容佔光景。得地在侯家，移根近仙井。開尊好凝睇，倚瑟仍回頸。遊蜂駐彩冠，舞鶴迷煙頂。興生紅藥後，愛與甘棠並。不學夭桃姿，浮榮在俄頃。
春日寄楊八唐州二首
作者：劉禹錫（唐）

淮西春草長，淮水逶迤光。燕入新村落，人耕舊戰場。可憐行春守，立馬看斜桑。漠漠淮上春，莠苗生故壘。梨花方城路，荻筍蕭陂水。高齋有謫仙，坐嘯清風起。
酬馮十七舍人宿衛贈別五韻
作者：劉禹錫（唐）

少年為別日，隋宮楊柳陰。白首相逢處，巴江煙浪深。使星上三蜀，春雨沾衣襟。王程促速意，夜語殷勤心。卻歸天上去，遺我雲間音。
酬湖州崔郎中見寄
作者：劉禹錫（唐）

風箏吟秋空，不肖指爪聲。高人靈府間，律呂伴鹹英。昔年與兄遊，文似馬長卿。今來寄新詩，乃類陶淵明。磨礱老益智，吟詠閑彌精。豈非山水鄉，蕩漾神機清。渚煙蕙蘭動，溪雨虹蜺生。馮君虛上舍，待餘乘興行。
秋日書懷寄河南王尹
作者：劉禹錫（唐）

公府想無事，西池秋水清。去年為狎客，永日奉高情。況有臺上月，如聞雲外笙。不知桑落酒，今歲與誰傾。
酬留守牛相公宮城早秋寓言見寄
作者：劉禹錫（唐）

曉月映宮樹，秋光起天津。涼風稍動葉，宿露未生塵。星氣尚芳麗，曠望感心神。揮毫成逸韻，開合遲來賓。擺去將相印，漸為逍遙身。如招後房宴，卻要白頭人。
海陽十詠：吏隱亭
作者：劉禹錫（唐）

結構得奇勢，朱門交碧潯。外來始一望，寫盡平生心。日軒漾波影，月砌鏤松陰。幾度欲歸去，回眸情更深。
海陽十詠：切雲亭
作者：劉禹錫（唐）

迥破林煙出，俯窺石潭空。波搖杏梁日，松韻碧窗風。隔水生別島，帶橋如斷虹。九疑南面事，盡入寸眸中。
海陽十詠：雲英潭
作者：劉禹錫（唐）

芳幄覆雲屏，石奩開碧鏡。支流日飛灑，深處自疑瑩。潛去不見跡，清音常滿聽。有時病朝酲，來此心神醒。
海陽十詠：玄覽亭
作者：劉禹錫（唐）

瀟灑青林際，夤緣碧潭隈。淙流冒石下，輕波觸砌回。香風逼人度，幽花覆水開。故令無四壁，晴夜月光來。
海陽十詠：裴溪
作者：劉禹錫（唐）

楚客憶關中，疏溪想汾水。縈紆非一曲，意態如千里。倒影羅文動，微波笑顏起。君今賜環歸，何人承玉趾。
海陽十詠：飛練瀑
作者：劉禹錫（唐）

晶晶擲巖端，潔光如可把。瓊枝曲不折，雲片晴猶下。石堅激清響，葉動承餘灑。前時明月中，見是銀河瀉。
海陽十詠：蒙池
作者：劉禹錫（唐）

瀠渟幽壁下，深淨如無力。風起不成文，月來同一色。地靈草木瘦，人遠煙霞逼。往往疑列仙，圍棋在巖側。
海陽十詠：棼絲瀑
作者：劉禹錫（唐）

飛流透嵌隙，噴灑如絲棼。含暈迎初旭，翻光破夕曛。餘波繞石去，碎響隔溪聞。卻望瓊沙際，逶迤見脈分。
海陽十詠：雙溪
作者：劉禹錫（唐）

流水繞雙島，碧溪相並深。浮花擁曲處，遠影落中心。閑鷺久獨立，曝龜驚複沉。蘋風有時起，滿穀簫韶音。
海陽十詠：月窟
作者：劉禹錫（唐）

濺濺漱幽石，注入團圓處。有如常滿杯，承彼清夜露。巖曲月斜照，林寒春晚煦。遊人不敢觸，恐有蛟龍護。
武夫詞
作者：劉禹錫（唐）

武夫何洸洸，衣紫襲絳裳。借問胡為爾，列校在鷹揚。依倚將軍勢，交結少年場。探丸害公吏，抽刃妒名倡。家產既不事，顧盼自生光。酣歌高樓上，袒裼大道傍。昔為編戶人，秉耒甘哺糠。今來從軍樂，躍馬飫膏粱。猶思風塵起，無種取侯王。
虎丘寺路宴
作者：劉禹錫（唐）

青林虎丘寺，林際翠微路。立見山僧來，遙從鳥飛處。茲峰淪寶玉，千載惟丘墓。埋劍人空傳，鑿山龍已去。捫蘿披翳薈，路轉夕陰遽。虎嘯崖谷寒，猿鳴松杉暮。徘徊北樓上，海江窮一顧。日映千里帆，鴉歸萬家樹。暫因愜所適，果得捐外慮。庭暗棲還雲，簷香滴甘露。久迷空寂理，多為聲華故。永欲投此山，餘生豈能誤。
缺題
作者：劉禹錫（唐）

故人日已遠，窗下塵滿琴。坐對一樽酒，恨多無力斟。幕疏螢色迥，露重月華深。萬境與群籟，此時情豈任。
晚步揚子游南塘望沙尾
作者：劉禹錫（唐）

淮海多夏雨，曉來天始晴。蕭條長風至，千里孤雲生。卑濕久喧濁，搴開偶虛清。客遊廣陵郡，晚出臨江城。郊外綠楊陰，江中沙嶼明。歸帆翳盡日，去棹聞遺聲。鄉國殊渺漫，羈心目懸旌。悠然京華意，悵望懷遠端。薄暮大山上，翩翩雙鳥徵。
和浙西李大夫晚下北固山喜徑松成陰悵然懷古偶題臨江亭並浙東元相公所和依本韻
作者：劉禹錫（唐）

一辭溫室樹，幾見武昌柳。荀謝年何少，韋平望已久。種松夾石道，紆組臨沙阜。目覽帝王州，心存股肱守。葉動驚彩翰，波澄見赬首。晉宋齊梁都，千山萬江口。煙散隋宮出，濤來海門吼。風俗太伯餘，衣冠永嘉後。江長天作限，山固壤無朽。自古稱佳麗，非賢誰奄有。八元邦族盛，萬石門風厚。天柱揭東溟，文星照北斗。高亭一騁望，舉酒共為壽。因賦詠懷詩，遠寄同心友。禁中晨夜直，江左東西偶。將手握兵符，儒腰盤貴綬。頒條風有自，立事言無苟。農野聞讓耕，軍人不使酒。用材當構廈，知道寧窺牖。誰謂青雲高，鵬飛終背負。
始至雲安寄兵部韓侍郎中書白舍人二公近曾遠守故有屬焉
作者：劉禹錫（唐）

天外巴子國，山頭白帝城。波清蜀栜盡，雲散楚臺傾。迅瀨下哮吼，兩岸勢爭衡。陰風鬼神過，暴雨蛟龍生。硤斷見孤邑，江流照飛甍。蠻軍擊嚴鼓，笮馬引雙旌。望闕遙拜舞，分庭備將迎。銅符一以合，文墨紛來縈。暮色四山起，愁猿數處聲。重關群吏散，靜室寒燈明。故人青霞意，飛舞集蓬瀛。昔曾在池籞，應知魚鳥情。
唐禪社首樂章：順和
作者：賀知章（唐）

至哉含柔德，萬物資以生。常順稱厚載，流謙通變盈。聖心事能察，增廣陳厥誠。黃祇僾如在，泰折俟咸亨。
唐禪社首樂章：太和
作者：賀知章（唐）

肅我成命，於昭黃祇。裘冕而祀，陟降在斯。五音克備，八變聿施。緝熙肆靖，厥心匪離。
唐禪社首樂章：肅和
作者：賀知章（唐）

黃祇是祗，我其夙夜。夤畏誠絜，匪遑寧舍。禮以琮玉，薦厥茅藉。念茲降康，胡寧克暇。
唐禪社首樂章：雍和
作者：賀知章（唐）

夙夜宥密，不敢寧宴。五齊既陳，八音在縣。粢盛以絜，房俎斯薦。惟德惟馨，尚茲克遍。
唐禪社首樂章：壽和
作者：賀知章（唐）

惟以明發，有懷載殷。樂盈而反，禮順其禋。立清以獻，薦欲是親。於穆不已，裒對斯臻。
唐禪社首樂章：福和
作者：賀知章（唐）

穆穆天子，告成岱宗。大裘如濡，執珽有顒。樂以平志，禮以和容。上帝臨我，雲胡肅邕。
唐禪社首樂章：太和
作者：賀知章（唐）

昭昭有唐，天俾萬國。列祖應命，四宗順則。申錫無疆，宗我同德。曾孫繼緒，享神配極。
曉發
作者：賀知章（唐）

江皋聞曙鐘，輕枻理還舼。海潮夜約約，川露晨溶溶。始見沙上鳥，猶埋雲外峰。故鄉杳無際，明發懷朋從。
奉和禦制春臺望
作者：賀知章（唐）

青陽布王道，玄覽陶真性。欣若天下春，高逾域中聖。神皋類觀賞，帝裡如懸鏡。繚繞八川浮，岧嶢雙闕映。曉色遍昭陽，晴雲卷建章。華滋的皪丹青樹，自昔秦奢漢窮武，後庭萬餘宮百數。旗回五丈殿千門，乃眷天晴興隱恤，古來土木良非一。荊臨章觀趙叢臺。何如堯階將禹室。層欄窈窕下龍輿，清管逶迤半綺疏。一聽南風引鸞舞，長謠北極仰鶉居。
望人家桃李花
作者：賀知章（唐）

山源夜雨度仙家，朝發東園桃李花。桃花紅兮李花白，棄置千金輕不顧，踟躕五馬謝相逢。徒言南國容華晚，苑中珍木元自奇，黃金作葉白銀枝。千年萬歲不凋落，莫道春花不可樹，會持仙實薦君王。
送人之軍
作者：賀知章（唐）

常經絕脈塞，複見斷腸流。送子成今別，令人起昔愁。隴雲晴半雨，邊草夏先秋。萬裡長城寄，無貽漢國憂。
奉和聖制送張說上集賢學士賜宴賦得謨字
作者：賀知章（唐）

西學垂玄覽，東堂發聖謨。天光燭武殿，時宰集鴻都。枯朽沾皇澤，翾飛舞帝梧。跡同遊汗漫，榮是出泥塗。三歎承湯鼎，千歡接舜壺。微軀不可答，空欲詠依蒲。
奉和聖制送張說巡邊
作者：賀知章（唐）

荒憬盡懷忠，梯航已自通。九攻雖不戰，五月尚持戎。遣戍徵周牒，恢邊重漢功。選車命元宰，授律取文雄。胄出天弧上，謀成帝幄中。詔旗分夏物，專土錫唐弓。帳宿伊川右，鉦傳晉苑東。饔人藉蕡實，樂正理絲桐。岐陌涵餘雨，離川照晚虹。恭聞詠方叔，千載舞皇風。
題袁氏別業
作者：賀知章（唐）

主人不相識，偶坐為林泉。莫謾愁沽酒，囊中自有錢。
詠柳
作者：賀知章（唐）

碧玉妝成一樹高，萬條垂下綠絲絛。不知細葉誰裁出，二月春風似剪刀。
採蓮曲
作者：賀知章（唐）

稽山罷霧鬱嵯峨，鏡水無風也自波。莫言春度芳菲盡，別有中流採芰荷。
回鄉偶書二首
作者：賀知章（唐）

少小離鄉老大回，鄉音難改鬢毛衰。兒童相見不相識，笑問客從何處來。離別家鄉歲月多，近來人事半銷磨。唯有門前鏡湖水，春風不改舊時波。
句
作者：賀知章（唐）

落花真好些，一醉一回顛。
翰林作
作者：劉鄴（唐）

曾是江波垂釣人，自憐深厭九衢塵。浮生漸老年隨水，多慚不是相如筆，虛直金鑾接侍臣。
待漏院吟
作者：劉鄴（唐）

玉堂簾外獨遲遲，明月初沉勘契時。閑聽景陽鐘盡後，兩鶯飛上萬年枝。
慧山寺肄業送懷坦上人
作者：李騭（唐）

流水何山分，浮雲空中遇。我生無根株，聚散亦難固。憶昨鬥龍春，巖棲侶高步。清懷去羈束，幽境無滓汙。日落九峰明，煙生萬華暮。茲歡未雲隔，前笑倏已故。四時難信留，百草換霜露。離襟一成解，悵抱將何諭。驚泉有餘哀，永日誰與度。緬思孤帆影，再往重江路。去去忽淒悲，因風暫回顧。
讀惠山若冰師集因題故院三首
作者：李騭（唐）

五天何處望，心念起皆知。化塔留今日，泉鳴自昔時。古苔生石靜，秋草滿山悲。莫道聲容遠，長歌白雪詞。高懷逢異境，佳句想吟頻。月冷松溪夜，煙濃草寺春。浮雲將世遠，清聽與名新。不見開巖日，空為拜影人。景物搜求歇，山雲放縱飛。樹寒煙鶴去，池靜水龍歸。暗榻塵飄滿，陰簷月到稀。何年燈焰盡，風動影堂扉。
自惠山至吳下寄酬南徐從事
作者：李騭（唐）

不接芳晨遊，獨此長洲苑。風顏一成阻，翰墨勞空返。悠悠汀渚長，杳杳蘋花晚。如何西府歡，尚念東吳遠。瑤音動清韻，蘭思芬盈畹。猶及九峰春，歸吟白雲巘。
中秋夜戲酬顧道流
作者：孫蜀（唐）

不那此身偏愛月，等閒看月即更深。仙翁每被嫦娥使，一度逢圓一度吟。
詠燕上主司鄭愚
作者：歐陽澥（唐）

翩翩雙燕畫堂開，送古迎今幾萬回。長向春秋社前後，為誰歸去為誰來。
句
作者：歐陽澥（唐）

黃菊離家十四年。離家已是夢松年。落日望鄉處，何人知客情？
自詠豆花
作者：陳黯（唐）

玳瑁應難比，斑犀定不加。天嫌未端正，滿面與妝花。
雪詩
作者：張孜（唐）

長安大雪天，鳥雀難相覓。其中豪貴家，搗椒泥四壁。到處爇紅爐，週迴下羅冪。暖手調金絲，蘸甲斟瓊液。醉唱玉塵飛，困融香汗滴。豈知饑寒人，手腳生皴劈。
句
作者：張孜（唐）

著牙賣朱紫，斷錢賒舉選。華山秀作英雄骨，黃河瀉出縱橫才。夢破青霄春，煙霞無去塵。若誇郭璞五色筆，
贈妓仙哥
作者：鄭仁表（唐）

嚴吹如何下太清，玉肌無疹六銖輕。自知不是流霞酌，願聽雲和瑟一聲。
贈妓命洛真
作者：鄭仁表（唐）

巧制新章拍拍新，金罍巡舉助精神。時時欲得橫波眄，又怕回籌錯指人。
句
作者：鄭仁表（唐）

文章世上爭開路，閥閱山東拄破天。
杜甫同谷茅茨
作者：趙鴻（唐）

工部棲遲後，鄰家大半無。青羌迷道路，白社寄杯盂。大雅何人繼，全生此地孤。孤雲飛鳥什，空勒舊山隅。
慄亭
作者：趙鴻（唐）

杜甫慄亭詩，詩人多在口。悠悠二甲子，題紀今何有。
泥功山
作者：趙鴻（唐）

立石泥功狀，天然詭怪形。未嘗私禍福，終不費丹青。
昆明池織女石
作者：童翰卿（唐）

一片昆明石，千秋織女名。見人虛脈脈，臨水更盈盈。苔作輕衣色，波為促杼聲。岸雲連鬢濕，沙月對眉生。有臉蓮同笑，無心鳥不驚。還如朝鏡裡，形影兩分明。
絕句
作者：童翰卿（唐）

大樸逐物盡，哀我天地功。爭得榮辱心，灑然歸西風。
新雪八韻
作者：薛能（唐）

大雪滿初晨，開門永珍新。龍鍾雞未起，蕭索我何貧。耀若花前境，清如物外身。細飛斑戶牖，幹灑亂松筠。正色凝高嶺，隨流助要津。鼎消微是滓，車碾半和塵。茶興留詩客，瓜情想戍人。終篇本無字，誰別勝陽春。
國學試風化下
作者：薛能（唐）

霽闕露穹崇，含生仰聖聰。英明高比日，聲教下如風。靜發宸居內，低來品物中。南燻歌自溥，北極響皆通。蘋末看無狀，人間覺有功。因今委泥者，睹此忘途窮。
昇平詞十首
作者：薛能（唐）

瑞氣繞宮樓，皇居信上游。遠岡連聖祚，平地載神州。會合皆重譯，潺湲近八流。中興豈假問，據此自千秋。寥泬敞延英，朝班立位橫。宣傳無草動，拜舞有衣聲。鴛瓦霜消濕，蟲絲日照明。辛勤自不到，遙見似前程。處處是歡心，時康歲已深。不同三尺劍，應似五絃琴。壽笑山猶盡，明嫌日有陰。何當憐一物，亦遣斷愁吟。曙質絕埃氛，彤庭列禁軍。聖顏初對日，龍尾競緣雲。佩響交成韻，簾陰暖帶紋。逍遙豈有事，於此詠南燻。一物至周天，洪纖盡晏然。車書無異俗，甲子並豐年。奇技皆歸樸，征夫亦服田。君王故不有，臺鼎合韋弦。日日聽歌謠，區中盡祝堯。蟲蝗初不害，夷狄近全銷。史筆惟書瑞，天臺絕見妖。因令匹夫志，轉欲事清朝。品物盡昭蘇，神功複帝謨。他時應有壽，當代且無虞。賜曆通遐俗，移關入半胡。鷦鷯一何幸，於此寄微軀。無戰複無私，堯時即此時。焚香臨極早，待月捲簾遲。端拱乾坤內，何言黈纊垂。君看聖明驗，只此是神龜。旭日上清穹，明堂坐聖聰。衣裳承瑞氣，冠冕蓋重瞳。花木經宵露，旌旗入仗風。何期於此地，見說是神工。五帝三皇主，蕭曹魏邴臣。文章惟返樸，戈甲盡生塵。諫紙應無用，朝綱自有倫。昇平不可記，所見是閒人。
送馮溫往河外
作者：薛能（唐）

琴劍事行裝，河關出北方。秦音盡河內，魏畫自黎陽。野日村苗熟，秋霜館葉黃。風沙問船處，應得立清漳。
送從兄之太原副使
作者：薛能（唐）

少載琴書去，須知暫佐軍。初程見西嶽，盡室渡橫汾。元日何州住，枯風宿館聞。都門送行處，青紫騎紛紛。
送馬戴書記之太原
作者：薛能（唐）

一曲大河聲，全家幾日行。從容長約夜，差互忽離城。鎮北胡沙淺，途中霍嶽橫。相逢莫已訊，詩雅負雄名。
送友人出塞
作者：薛能（唐）

榆關到不可，何況出榆關。春草臨岐斷，邊樓帶日閑。人歸穹帳外，鳥亂廢營間。此地堪愁想，霜前作意還。
送李溟出塞
作者：薛能（唐）

邊城官尚惡，況乃是羈遊。別路應相憶，離亭更少留。黃沙人外闊，飛雪馬前稠。甚險穹廬宿，無為過代州。
寄終南隱者
作者：薛能（唐）

海日東南出，應開嶺上扉。掃壇花入篲，科竹露沾衣。飯後嫌身重，茶中見鳥歸。相思愛民者，難說與親違。
贈隱者
作者：薛能（唐）

自得高閑性，平生向北棲。月潭雲影斷，山葉雨聲齊。庭樹人書匝，欄花鳥坐低。相留永不忘，經宿話丹梯。
惜春
作者：薛能（唐）

花開亦花落，時節暗中遷。無計延春日，可能留少年。小叢初散蝶，高柳即聞蟬。繁豔歸何處，滿山啼杜鵑。
送人自蘇州之長沙縣官
作者：薛能（唐）

驅馬複乘流，何時發虎丘。全家上南嶽，一尉事諸侯。茶煮朝宗水，船停調角州。炎方好將息，卑濕舊堪憂。
早春歸山中舊居
作者：薛能（唐）

茫茫驅匹馬，歸處是荒榛。猿跡破庭雪，鼠蹤生甑塵。開門沖網斷，掃葉放苔勻。為惜詩情錯，應難致此身。
麟中寓居寄蒲中友人
作者：薛能（唐）

蕭條秋雨地，獨院阻同群。一夜驚為客，多年不見君。邊心生落日，鄉思羨歸雲。更在相思處，子規燈下聞。
關中送別
作者：薛能（唐）

一行千裡外，幾事寸心間。才子貧堪歎，男兒別是閑。黃河淹華嶽，白日照潼關。若值鄉人問，終軍賤不還。
中秋夜寄李溟
作者：薛能（唐）

滿魄斷埃氛，牽吟並舍聞。一年唯此夜，到晚願無雲。待賞從初出，看行過二分。嚴城亦已閉，悔不預期君。
贈禪師
作者：薛能（唐）

夢想青山寺，前年住此中。夜堂吹竹雨，春地落花風。舊句師曾見，清齋我亦同。浮生蹇莫問，辛苦未成功。
送禪僧
作者：薛能（唐）

寒空孤鳥度，落日一僧歸。近寺路聞梵，出郊風滿衣。步搖瓶浪起，盂戛磬聲微。還坐棲禪所，荒山月照扉。
贈隱者
作者：薛能（唐）

門前雖有徑，絕向世間行。薙草因逢藥，移花便得鶯。甘貧原是道，苦學不為名。莫怪蒼髭晚，無機任世情。
冬日送僧歸吳中舊居
作者：薛能（唐）

去掃冬林下，閑持未遍經。為山低鑿牖，容月廣開庭。舊業雲千里，生涯水一瓶。還應覓新句，看雪倚禪扃。
恭禧皇太后輓歌詞三首
作者：薛能（唐）

八月曾殊選，三星固異儀。袝陵經灞滻，歸賵雜華夷。旌去題新諡，宮存鎖素幃。重泉應不恨，生見太平時。月落娥兼隱，宮空後豈還。銜哀窮地界，親蒞泣天顏。舊住留丹藥，新陵在碧山。國人傷莫及，應只詠關關。配聖三朝隔，靈儀萬姓哀。多年好黃老，舊日薦賢才。道著標彤管，宮閑閉綠苔。平生六衣在，曾著祀高禖。
送胡澳下第歸蒲津
作者：薛能（唐）

無媒甘下飛，君子尚麻衣。歲月終榮在，家園近且歸。山光臨舜廟，河氣隔王畿。甚積湯原思，青青宿麥肥。
春日閒居
作者：薛能（唐）

權門多見薄，吾道豈終行。散地徒憂國，良時不在城。花繁春正王，茶美夢初驚。賴有茲文在，猶堪暢此生。
題逃戶
作者：薛能（唐）

幾界瞢農桑，凶年竟失鄉。朽關生濕菌，傾屋照斜陽。雨水淹殘臼，葵花壓倒牆。明時豈致此，應自負蒼蒼。
郊居答客
作者：薛能（唐）

傍舍蟲聲滿，殘秋宿雨村。遠勞才子騎，光顧野人門。敗葉盤空蔓，雕叢露暗根。相攜未盡語，川月照黃昏。
早春歸山中舊居
作者：薛能（唐）

綠草閉閑院，悄然花正開。新年人未去，戊日燕還來。雨地殘枯沫，燈窗積舊煤。歸田語不忘，樗散料非才。
下第後春日長安寓居三首
作者：薛能（唐）

一榜盡精選，此身猶陸沉。自無功讜分，敢抱怨尤心。暖陌開花氣，春居閉日陰。相知豈不有，知淺未知深。暫屈固何恨，所憂無此時。來年空仰望，臨日又參差。勞力且成病，壯心能不衰。猶將琢磨意，更欲候宗師。關東歸不得，豈是愛他鄉。草碧餘花落，春閑白日長。全家期聖澤，半路敢農桑。獨立應無侶，浮生欲自傷。
春早選寓長安二首
作者：薛能（唐）

疏拙自沉昏，長安豈是村。春非閑客事，花在五侯門。道僻惟憂禍，詩深不敢論。揚雄若有薦，君聖合承恩。舊論已浮海，此心猶滯秦。上僚如報國，公道豈無人。巖隱懸溪瀑，城居入榻塵。漁舟即擬去，不待晚年身。
送進士許棠下第東歸
作者：薛能（唐）

長安那不住，西笑又東行。若以貧無計，何因事有成。雲峰天外出，江色草中明。謾忝相於分，吾言世甚輕。
詠島
作者：薛能（唐）

孤島如江上，詩家猶閉門。一池分倒影，空舸系荒根。煙濕高吟石，雲生偶坐痕。登臨有新句，公退與誰論。
冬日寫懷
作者：薛能（唐）

幕府盡平蠻，客留戎閫間。急流霜夾水，輕靄日連山。設醴徒慚楚，為郎未姓顏。斯文苦不勝，會擬老民閑。
和楊中丞早春即事
作者：薛能（唐）

貴宅登臨地，春來見物華。遠江橋外色，繁杏竹邊花。戍客烽樓迥，文君酒幔斜。新題好不極，珠府未窮奢。
聞官軍破吉浪戎小而固慮史氏遺忽因記為二章
作者：薛能（唐）

一戰便抽兵，蠻孤吉浪平。通連無舊穴，要害有新城。晝卒烽前寢，春農界上耕。高樓一擬望，新雨劍南清。瀘水斷囂氛，妖巢已自焚。漢江無敵國，蠻物在回軍。越巂通遊國，苴咩閉聚蚊。空餘羅鳳曲，哀思滿邊雲。
寒食有懷
作者：薛能（唐）

流落傷寒食，登臨望歲華。村球高過索，墳樹綠和花。晉聚應搜火，秦喧定走車。誰知恨榆柳，風景似吾家。
綿樓
作者：薛能（唐）

溪邊人浣紗，樓下海棠花。極望雖懷土，多情擬置家。前山應象外，此地已天涯。未有銷憂賦，梁王禮欲奢。
雕堂
作者：薛能（唐）

丈室久多病，小園晴獨遊。鳴蛩孤燭雨，啅雀一籬秋。聖主恩難謝，生靈志亦憂。他年誰識我，心跡在徐州。
贈歌人
作者：薛能（唐）

溫燠坐相侵，羅襦一水沉。拜深知有意，令背不無心。近住應名玉，前生約姓陰。東山期已定，相許便抽簪。
柘枝詞三首
作者：薛能（唐）

同營三十萬，震鼓伐西羌。戰血粘秋草，徵塵攪夕陽。歸來人不識，帝裡獨戎裝。懸軍徵拓羯，內地隔蕭關。日色昆侖上，風聲朔漠間。何當千萬騎，颯颯貳師還。意氣成功日，春風起絮天。樓臺新邸第，歌舞小嬋娟。急破催搖曳，羅衫半脫肩。
詠柳花
作者：薛能（唐）

浮生失意頻，起絮又飄淪。發自誰家樹，飛來獨院春。朝容縈斷砌，晴影過諸鄰。亂掩宮中蝶，繁沖陌上人。隨波應到海，沾雨或依塵。會向慈恩日，輕輕對此身。
一葉落
作者：薛能（唐）

輕葉獨悠悠，天高片影流。隨風來此地，何樹落先秋。變色黃應近，辭林綠尚稠。無雙浮水面，孤絕落關頭。乍減誠難覺，將凋勢未休。客心空自比，誰肯問新愁。
行路難
作者：薛能（唐）

何處力堪殫，人心險萬端。藏山難測度，暗水自波瀾。對面如千里，回腸似七盤。已經吳阪困，欲向雁門難。南北誠須泣，高深不可幹。無因善行止，車轍得平安。
蔡州蔣亭
作者：薛能（唐）

草徑徹林間，過橋如入山。蔡侯添水榭，蔣氏本柴關。靜泛窮幽趣，驚飛濕醉顏。恨無優俸買，來得暫時閑。步與招提接，舟臨夕照還。春風應不到，前想負花灣。
戲題
作者：薛能（唐）

閃閃動鳴璫，初來燭影傍。擁頭珠翠重，縈步綺羅長。靜發歌如磬，連飄氣覺香。不言微有笑，多媚總無妝。坐缺初離席，簾垂卻入房。思惟不是夢，此會勝高唐。
酬曹侍禦見寄
作者：薛能（唐）

儒道苦不勝，邇來惟慕禪。觸途非巧者，於世分沉然。要地羞難入，閒居鈍更便。清和挑菜食，悶寂閉花眠。累遣期拋俸，機忘怕與權。妨春愁筦榷，響夜憶林泉。匪石從遭刖，珠膏枉被煎。討論唯子厚，藏退合吾先。舊制群英伏，來章六義全。休旬一擬和，鄉思亂情田。
送趙道士歸天目舊山
作者：薛能（唐）

愚樸尚公平，此心鄰道情。有緣終自鄙，何計逐師行。日者聞高躅，時人蓋強名。口無滋味入，身有羽儀生。奏乞還鄉遠，詩曾對禦成。土毛珍到越，塵發倦離京。符叱風雷惡，朝修月露清。觀臨天目頂，家住海潮聲。道引圖看足，參同註解精。休糧一擬問，窗草俟回程。
除夜作
作者：薛能（唐）

和吹度穹旻，虛徐接建寅。不辭加一歲，唯喜到三春。燎照雲煙好，幡懸井邑新。禎祥應北極，調燮驗平津。樹欲含遲日，山將退舊塵。蘭萎殘此夜，竹爆和諸鄰。祝壽思明聖，驅儺看鬼神。團圓多少輩，眠寢獨勞筋。茜旆猶雙節，雕盤又五辛。何當平賊後，歸作自由身。
桃花
作者：薛能（唐）

香色自天種，千年豈易逢。開齊全未落，繁極欲相重。冷濕朝如淡，晴幹午更濃。風光新社燕，時節舊春農。籬落欹臨竹，亭臺盛間松。亂緣堪羨蟻，深入不如蜂。有影宜暄煦，無言自冶容。洞連非俗世，溪靜接仙蹤。子熟河應變，根盤土已封。西王潛愛惜，東朔盜過從。醉席眠英好，題詩戀景慵。芳菲聊一望，何必在臨邛。
黃河
作者：薛能（唐）

何處發昆侖，連幹複浸坤。波渾經雁塞，聲振自龍門。岸裂新沖勢，灘餘舊落痕。橫溝通海上，遠色盡山根。勇逗三峰坼，雄標四瀆尊。灣中秋景樹，闊外夕陽村。沫亂知魚呴，槎來見鳥蹲。飛沙當白日，凝霧接黃昏。潤可資農畝，清能表帝恩。雨吟堪極目，風度想驚魂。顯瑞龜曾出，陰靈伯固存。盤渦寒漸急，淺瀨暑微溫。九曲終柔勝，常流可暗吞。人間無博望，誰複到窮源。
華嶽
作者：薛能（唐）

簇簇複亭亭，三峰卓杳冥。每思窮本末，應合記圖經。發地連宮觀，沖天接井星。河微臨巨勢，秦過載奇形。太古朝群後，中央擘巨靈。鄰州猶映檻，幾縣恰當庭。鶴毳壇風亂，龍漦洞水腥。望遙通北極，上徹見東溟。客玩晴難偶，農祈雨必零。度關無暑氣，過路得愁醒。羽客時應見，霜猿夜可聽。頂懸飛瀑峻，崦合白雲青。混石猜良玉，尋苗得茯苓。從官知側近，悉俸致巖扃。
秋雨
作者：薛能（唐）

宿雨覺才初，亭林忽複徐。簇聲諸樹密，懸滴四簷疏。省漏疑方丈，愁炊問鬥儲。步難多入屐，窗淺欲飄書。動蠖蒼苔靜，藏蠶落葉虛。吹交來翕習，雷慢歇躊躇。滯已妨行路，晴應好荷鋤。醉樓思蜀客，鯹市想淮魚。徑草因緣合，欄花自此除。有形皆霢霂，無地不汙瀦。境晦宜甘寢，風清□退居。我魂驚曉簟，鄰話喜秋蔬。既用功成歲，旋應慘變舒。倉箱足可恃，歸去傲吾廬。
春色滿皇州
作者：薛能（唐）

藹藹複悠悠，春歸十二樓。最明雲裡闕，先滿日邊州。色媚青門外，光搖紫陌頭。上林榮舊樹，太液鏡新流。暖帶祥煙起，清添瑞景浮。陽和如啟蟄，從此事芳遊。
寄唁張喬喻坦之
作者：薛能（唐）

何事盡參差，惜哉吾子詩。日令銷此道，天亦負明時。有路當重振，無門即不知。何當見堯日，相與啜澆漓。
贈僧
作者：薛能（唐）

盡日行方到，何年獨此林。客歸惟鶴伴，人少似師心。坐石落松子，禪床搖竹陰。山靈怕驚定，不遣夜猿吟。知古齋主精校
白雲起封中詩
作者：呂溫（唐）

封開白雲起，漢帝坐齋宮。望在泥金上，疑生秘玉中。攢柯初繚繞，布葉漸蒙籠。日觀祥光合，天門瑞氣通。無心已出岫，有勢欲淩風。倘遣成膏澤，從茲遍大空。
終南精舍月中聞磬聲詩
作者：呂溫（唐）

月峰禪室掩，幽磬靜昏氛。思入空門妙，聲從覺路聞。泠泠滿虛壑，杳杳出寒雲。天籟疑難辨，霜鐘誰可分。偶來遊法界，便欲謝人群。竟夕聽真響，塵心自解紛。
青出藍詩
作者：呂溫（唐）

物有無窮好，藍青又出青。朱研未比德，白受始成形。袍襲宜從政，衿垂可問經。當時不採擷，作色幾飄零。
奉和李相公早朝於中書候傳點偶書所懷奉呈門下武相公中書鄭相公
作者：呂溫（唐）

禁門留騎吹，內省正衣冠。稍辨旗常色，尚聞鐘漏殘。九天爐氣暖，六月玉聲寒。宿霧開霞觀，晨光泛露盤。致君期反樸，求友得如蘭。政自同歸理，言成共不刊。準繩臨百度，領袖映千官。臥鼓流沙靜，飛航漲海安。盡規酬主意，偕賦代交歡。雅韻人間滿，多慚竊和難。
奉和武中丞秋日臺中寄懷簡諸僚友
作者：呂溫（唐）

聖朝思紀律，憲府得中賢。指顧風行地，儀形月麗天。不仁恆自遠，為政複何先。虛室唯生白，閒情卻草玄。迎霜紅葉早，過雨碧苔鮮。魚樂翻秋水，烏聲隔暮煙。舊遊多絕席，感物遂成篇。更許窮荒穀，追歌白雪前。
吐蕃別館和周十一郎中楊七錄事望白水山作
作者：呂溫（唐）

純精結奇狀，皎皎天一涯。玉嶂擁清氣，蓮峰開白花。半巖晦雲雪，高頂澄煙霞。朝昏對賓館，隱映如仙家。夙聞蘊孤尚，終欲窮幽遐。暫因行役暇，偶得志所嘉。明時無外戶，勝境即中華。況今舅甥國，誰道隔流沙。
奉和張舍人閣中直夜思聞雅琴因書事通簡僚友
作者：呂溫（唐）

迢遞天上直，寂寞丘中琴。憶爾山水韻，起予仁智心。凝情在正始，超想疏煩襟。涼生子夜後，月照禁垣深。遠風靄蘭氣，微露清桐陰。方襲緇衣慶，永奉南燻吟。
和舍弟惜花絕句
作者：呂溫（唐）

去年無花看，今年未看花。更聞飄落盡，走馬向誰家。
和恭聽曉籠中山鵲
作者：呂溫（唐）

掩抑中天意，悽愴觸籠音。驚曉一聞處，傷春千里心。
和舍弟讓籠中鷹
作者：呂溫（唐）

未用且求安，無猜也不殘。九天飛勢在，六月目睛寒。動觸樊籠倦，閑消肉食難。主人憎惡鳥，試待一呼看。
同恭夏日題尋真觀李寬中秀才書院
作者：呂溫（唐）

閉院開軒笑語闌，江山併入一壺寬。微風但覺杉香滿，願君此地攻文字，如煉仙家九轉丹。
同舍弟恭歲暮寄晉州李六協律三十韻
作者：呂溫（唐）

古人猶悲秋，況複歲暮時。急景迫流念，窮陰結長悲。陽烏下西嶺，月鵲驚南枝。攬衣步霜砌，倚杖臨冰池。怳怳若有失，悄悄良不怡。忽聞晨起吟，宛是同所思。有美壯感激，無何遠棲遲。摧藏變化用，掩抑扶搖姿。時傑豈虛出，天道信可欺。巨川望汔濟，寒穀待潛吹。劍匣益精利，玉韜寧磷緇。戒哉輕沽諸，行矣自寵之。伊我抱微尚，仲氏即心期。討論自少小，形影相差池。比來胸中氣，欲耀天下奇。雲雨沛蕭艾，煙閣雙萎蕤。幾年困方枘，一旦迷多岐。道因窮理悟，命以盡性知。事去類絕弦，時來如轉規。伊呂偶然得，孔墨徒爾為。早行多露悔，強進觸藩羸。功名豈身利，仁義非吾私。萬物自身化，一夫何驅馳。不如任行止，委命安所宜。勸君休感歎，與予陶希夷。明年郊天后，慶澤歲華滋。曲水杏花雪，香街青柳絲。良時且暫歡，樽酒聊共持。閑過漆園叟，醉看五陵兒。寄言思隱處，不久來相追。
青海西寄竇三端公
作者：呂溫（唐）

時同事弗同，窮節厲陰風。我役流沙外，君朝紫禁中。從容非所羨，辛苦竟何功。但示酬恩路，浮生任轉蓬。
蕃中拘留歲餘回至隴石先寄城中親故
作者：呂溫（唐）

蓬轉星霜改，蘭陔色養違。窮泉百死別，絕域再生歸。鏡數成絲發，囊收抆血衣。酬恩有何力，只棄一毛微。
吐蕃別館臥病寄朝中諸友
作者：呂溫（唐）

星漢縱橫車馬喧，風搖玉佩燭花繁。豈知羸臥窮荒外，日滿深山猶閉門。
吐蕃別館中和日寄朝中僚舊
作者：呂溫（唐）

清時令節千官會，絕域窮山一病夫。遙想滿堂歡笑處，幾人緣我向西隅。
及第後答潼關主人
作者：呂溫（唐）

本欲雲雨化，卻隨波浪翻。一沾太常第，十過潼關門。志力且虛棄，功名誰複論。主人故相問，慚笑不能言。
河中城南姚家浴後題贈主人
作者：呂溫（唐）

新浴振輕衣，滿堂寒月色。主人有美酒，況是曾相識。
看渾中丞山桃花初有他客不通晚方得入因有戲贈
作者：呂溫（唐）

朝來駐馬香街裡，風度遙聞語笑聲。無事閉門教日晚，山桃落盡不勝情。
贈友人
作者：呂溫（唐）

南山雙喬松，擢本皆千尋。夕流膏露津，朝被青雲陰。負雪出深澗，搖風倚高岑。明堂久不構，雲幹何森森。匠意方雕巧，時情正誇淫。生材會有用，天地豈無心。
道州夏日郡內北橋新亭書懷贈何元二處士
作者：呂溫（唐）

結構池樑上，登臨日幾回。晴空交密葉，陰岸積蒼苔。爽氣中央滿，清風四面來。振衣生羽翰，高枕出塵埃。齊物魚何樂，忘機鳥不猜。閑銷炎晝靜，選勝火雲開。僻遠宜孱性，優遊賴廢材。願為長泛梗，莫作重然灰。守道窮非過，先時動是災。寄言徐孺子，賓榻且徘徊。
道州弘道縣主簿知縣三年頗著廉慎秩滿縣闕申使請留將赴衡州題其廳事
作者：呂溫（唐）

為理賴同力，陟明非所任。廢田方墾草，新柘未成陰。術淺功難就，人疲感易深。煩君駐歸棹，與慰不欺心。
道州將赴衡州酬別江華毛令
作者：呂溫（唐）

布帛精粗任土宜，疲人識信每先期。明朝別後無他囑，雖是蒲鞭也莫施。
道州夏日早訪荀參軍林園敬酬見贈
作者：呂溫（唐）

高眠日出始開門，竹徑旁通到後園。陶亮橫琴空有意，山郡本來車馬少，更容相訪莫辭喧。
道州敬酬何處士懷郡樓月夜之作
作者：呂溫（唐）

清質悠悠素彩融，長川迥陸合為空。佳人甚近山城閉，夏夜相望水鏡中。
道州敬酬何處士書情見贈
作者：呂溫（唐）

意氣曾傾四國豪，偶來幽寺息塵勞。嚴陵釣處江初滿，期君自致青雲上，不用傷心歎二毛。
戲贈靈澈上人
作者：呂溫（唐）

僧家亦有芳春興，自是禪心無滯境。君看池水湛然時，何曾不受花枝影。
二月一日是貞元舊節有感絕句寄黔南竇三洛陽盧七
作者：呂溫（唐）

同事先皇立玉墀，中和舊節又支離。今朝各自看花處，萬裡遙知掩淚時。
初發道州答崔三連州題海陽亭見寄絕句
作者：呂溫（唐）

吏中習隱好躋攀，不擾疲人便自閑。聞說殷勤海陽事，令人轉憶舜祠山。
答段秀才
作者：呂溫（唐）

盡日看花君不來，江城半夜與君開。樓中共指南園火，紅燼隨花落碧苔。
宗禮欲往桂州，苦雨因以戲贈
作者：呂溫（唐）

農人辛苦綠苗齊，正愛梅天水滿堤。知汝使車行意速，但令驄馬著鄣泥。
道州奉寄襄陽裴相公
作者：呂溫（唐）

悠悠世路自浮沉，豈問仁賢待物心。最憶過時留宴處，豔歌催酒後亭深。
三字詩六首
作者：寒山（唐）

寒山道，無人到。若能行，稱十號。有蟬鳴，我獨居，名善導。子細看，何相好。寒山寒，冰鎖石。藏山青，現雪白。日出照，一時釋。從茲暖，養老客。我居山，勿人識。白雲中，常寂寂。寒山深，稱我心。純白石，勿黃金。泉聲響，撫伯琴。有子期，辨此音。重巖中，足清風。扇不搖，涼冷通。明月照，白雲籠。獨自坐，一老翁。寒山子，長如是。獨自居，不生死。
拾遺二首新添
作者：寒山（唐）

我見世間人，個個爭意氣。一朝忽然死，只得一片地。闊四尺，長丈二。汝若會出來爭意氣，我與汝立碑記。家有寒山詩，勝汝看經卷。書放屏風上，時時看一遍。
宴邊將
作者：張喬（唐）

一曲梁州金石清，邊風蕭颯動江城。座中有老沙場客，橫笛休吹塞上聲。
郢州即事
作者：張喬（唐）

孤城臨遠水，千里見寒山。白雪無人唱，滄洲盡日閑。鳥歸殘燒外，帆出斷雲間。此地秋風起，應隨計吏還。
送賓貢金夷吾奉使歸本國
作者：張喬（唐）

渡海頓仙籍，還家備漢儀。孤舟無岸泊，萬裡有星隨。積水浮魂夢，流年半別離。東風未回日，音信杳難期。
華山
作者：張喬（唐）

誰將倚天劍，削出倚天峰。眾水背流急，他山相向重。樹黏青靄合，崖夾白雲濃。一夜盆傾雨，前湫起毒龍。
滕王閣
作者：張喬（唐）

昔人登覽處，遺閣大江隅。疊浪有時有，閑雲無日無。早涼先燕去，返照後帆孤。未得營歸計，菱歌滿舊湖。
寄處士梁燭
作者：張喬（唐）

賢哉君子風，諷與古人同。採藥楚雲裡，移家湘水東。星霜秋野闊，雨雹夜山空。早晚相招隱，深耕老此中。
送許棠下第遊蜀
作者：張喬（唐）

天下猿多處，西南是蜀關。馬登青壁瘦，人宿翠微閑。帶雨逢殘日，因江見斷山。行歌風月好，莫老錦城間。
題終南山白鶴觀
作者：張喬（唐）

上徹煉丹峰，求玄意未窮。古壇青草合，往事白雲空。仙境日月外，帝鄉煙霧中。人間足煩暑，欲去戀松風。
贈邊將
作者：張喬（唐）

將軍誇膽氣，功在殺人多。對酒擎鐘飲，臨風拔劍歌。翻師平碎葉，掠地取交河。應笑孔門客，年年羨四科。
吊建州李員外
作者：張喬（唐）

銘旌歸故里，猿鳥亦淒然。已葬桐江月，空回建水船。客傳為郡日，僧說讀書年。恐有吟魂在，深山古木邊。
送許棠及第歸宣州
作者：張喬（唐）

雅調一生吟，誰為晚達心。傍人賀及第，獨自卻沾襟。宴別喧天樂，家歸礙日岑。青門許攀送，故里接雲林。
送龐百篇之任青陽縣尉
作者：張喬（唐）

都堂公試日，詞翰獨超群。品秩臺庭與，篇章聖主聞。鄉連三楚樹，縣封九華雲。多少青門客，臨岐共羨君。
曲江春
作者：張喬（唐）

尋春與送春，多繞曲江濱。一片鳧鷖水，千秋輦轂塵。岸涼隨眾木，波影逐遊人。自是遊人老，年年管吹新。
秦原春望
作者：張喬（唐）

無窮名利塵，軒蓋逐年新。北闕東堂路，千山萬水人。雲離僧榻曙，燕遠鳳樓春。荏苒文明代，難歸釣艇身。
遊華山雲際寺
作者：張喬（唐）

少華中峰寺，高秋眾景歸。地連秦塞起，河隔晉山微。晚木蟬相應，涼天雁並飛。殷勤記岩石，只恐再來稀。
送棋待詔樸球歸新羅
作者：張喬（唐）

海東誰敵手，歸去道應孤。闕下傳新勢，船中覆舊圖。窮荒回日月，積水載寰區。故國多年別，桑田複在無。
送鄭谷先輩赴妝州辟命
作者：張喬（唐）

看花興未休，已散曲江遊。載筆離秦甸，從軍過洛州。嵩雲將雨去，汝水背城流。應念依門客，蒿萊滿徑秋。
贈敬亭清越上人
作者：張喬（唐）

海上獨隨緣，歸來二十年。久閒時得句，漸老不離禪。砌木欹臨水，窗峰直倚天。猶期向雲裡，別掃石床眠。
題靈山寺
作者：張喬（唐）

樹涼清島寺，虛閣敞禪扉。四面閑雲入，中流獨鳥歸。湖平幽徑近，船泊夜燈微。一宿秋風裡，煙波隔擣衣。
吊棲白上人
作者：張喬（唐）

今古遞相送，幾時無逝波。篇章名不朽，寂滅理如何。內殿留真影，閒房落貝多。從茲高塔寺，惆悵懶經過。
北山書事
作者：張喬（唐）

黃河一曲山，天半鎖重關。聖日雄藩靜，秋風老將閑。車輿穿穀口，市井響雲間。大野無飛鳥，元戎校獵還。
長安書事
作者：張喬（唐）

出送鄉人盡，滄洲未得還。秋風五陵樹，晴日六街山。有景終年住，無機是處閑。何當向雲外，免老別離間。
送鄭侍禦赴汴州辟命
作者：張喬（唐）

官從諫署清，暫去佐戎旌。朝客多相戀，吟僧欲伴行。河冰天際白，嶽雪眼前明。即見東風起，梁園聽早鶯。
吊造微上人
作者：張喬（唐）

至人隨化往，遺路自堪傷。白塔收真骨，青山閉影堂。鐘殘含細韻，煙滅有餘香。松上齋烏在，遲遲立夕陽。
經隱巖舊居
作者：張喬（唐）

夜久村落靜，徘徊楊柳津。青山猶有路，明月已無人。夢寐空前事，星霜倦此身。嘗期結茅處，來往躡遺塵。
再題敬亭清越上人山房
作者：張喬（唐）

重來訪惠休，已是十年遊。向水千松老，空山一磬秋。石窗清吹入，河漢夜光流。久別多新作，長吟洗俗愁。
浮汴東歸
作者：張喬（唐）

日暖泗濱西，無窮岸草齊。薄煙衰草樹，微月迥城雞。水近滄浪急，山隨綠野低。羞將舊名姓，還向舊遊題。
雨中宿僧院
作者：張喬（唐）

千燈有宿因，長老許相親。夜永樓臺雨，更深江海人。勞生無了日，妄念起微塵。不是真如理，何門靜此身。
江行至沙浦
作者：張喬（唐）

煙霞接杳冥，旅泊寄回汀。夜雨雷電歇，春江蛟蜃腥。城侵潮影白，嶠截鳥行青。遍欲探泉石，南須過洞庭。
送友人歸江南
作者：張喬（唐）

辛勤同失意，迢遞獨還家。落日江邊笛，殘春島上花。親安誠可喜，道在亦何嗟。誰伴高吟處，晴天望九華。
劉補闕自九華山拜官因以寄獻
作者：張喬（唐）

冥鴻久不群，徵拜動天文。地主迎過郡，山僧送出雲。登車殘月在，宿館亂流分。若更思林下，還須共致君。
嶽陽即事
作者：張喬（唐）

遠色嶽陽樓，湘帆數片愁。竹風山上路，沙月水中洲。力學桑田廢，思歸鬢髮秋。功名如不立，豈易狎汀鷗。
題興善寺僧道深院
作者：張喬（唐）

江峰峰頂人，受法老西秦。法本無前業，禪非為後身。院栽他國樹，堂展祖師真。甚願依宗旨，求閑未有因。
送龍門令劉滄
作者：張喬（唐）

去宰龍門縣，應思變化年。還將魯儒政，又與晉人傳。峭壁開中古，長河落半天。幾鄉因勸勉，耕稼滿雲煙。
送友人往宜春
作者：張喬（唐）

落花兼柳絮，無處不紛紛。遠道空歸去，流鶯獨自聞。野橋喧磑水，山郭入樓雲。故里南陵曲，秋期更送君。
書邊事
作者：張喬（唐）

調角斷清秋，徵人倚戍樓。春風對青塚，白日落梁州。大漢無兵阻，窮邊有客遊。蕃情似此水，長願向南流。
送僧雅覺歸東海
作者：張喬（唐）

山川心地內，一念即千重。老別關中寺，禪歸海外峰。鳥行來有路，帆影去無蹤。幾夜波濤息，先聞本國鐘。
和薛監察題興善寺古松
作者：張喬（唐）

種在法王城，前朝古寺名。瘦根盤地遠，香吹入雲清。鶴動池臺影，僧禪雨雪聲。看來人旋老，因此歎浮生。
聽琴
作者：張喬（唐）

清月轉瑤軫，弄中湘水寒。能令坐來客，不語自相看。靜恐鬼神出，急疑風雨殘。幾時歸嶺嶠，更過洞庭彈。
送友人遊蜀
作者：張喬（唐）

此心知者稀，欲別倍相依。無食擬同去，有家還未歸。巴山開國遠，劍道入天微。必恐臨邛客，疑君學賦非。
聞仰山禪師往曹溪因贈
作者：張喬（唐）

曹溪松下路，猿鳥重相親。四海求玄理，千峰繞定身。異花天上墮，靈草雪中春。自惜經行處，焚香禮舊真。
藍溪夜坐
作者：張喬（唐）

藍水警塵夢，夜吟開草堂。月臨山靄薄，松滴露花香。詩外真風遠，人間靜興長。明朝訪禪侶，更上翠微房。
題鄭侍禦藍田別業
作者：張喬（唐）

秋山清若水，吟客靜於僧。小徑通商嶺，高窗見杜陵。雲霞朝入鏡，猿鳥夜窺燈。許作前峰侶，終來寄上層。
送友人進士許棠
作者：張喬（唐）

離鄉積歲年，歸路遠依然。夜火山頭市，春江樹杪船。干戈愁鬢改，瘴癘喜家全。何處營甘旨，潮濤浸薄田。
秘省伴直
作者：張喬（唐）

喬枝聚暝禽，疊閣鎖遙岑。待月當秋直，看書廢夜吟。殘薪留火細，古井下瓶深。縱欲抄前史，貧難遂此心。
宿昭應
作者：張喬（唐）

夜憶開元寺，淒涼裡巷間。薄煙通魏闕，明月照驪山。半壁空宮閉，連天白道閑。清晨更回首，獨向灞陵還。
送陸處士
作者：張喬（唐）

樽前放浩歌，便起泛煙波。舟楫故人少，江湖明月多。孤峰經宿上，僻寺共雲過。若向仙岩住，還應著薜蘿。
送韓處士歸少室山
作者：張喬（唐）

江外曆千岑，還歸少室吟。地閑緱嶺月，窗迥洛城砧。石竇垂寒乳，松枝長別琴。他年瀑泉下，亦擬置家林。
贈初上人
作者：張喬（唐）

竹色覆禪棲，幽禽繞院啼。空門無去住，行客自東西。井氣春來歇，庭枝雪後低。相看念山水，盡日話曹溪。
送新羅僧
作者：張喬（唐）

東來此學禪，多病唸佛緣。把錫離巖寺，收經上海船。落帆敲石火，宿島汲瓶泉。永向扶桑老，知無再少年。
題山僧院
作者：張喬（唐）

溪路曾來日，年多與舊同。地寒松影裡，僧老磬聲中。遠水清風落，閑雲別院通。心源若無礙，何必更論空。
書梅福殿壁二首
作者：張喬（唐）

梅真從羽化，萬古是須臾。此地名空在，西山雲亦孤。井痕平野水，壇級上春蕪。縱有雙飛鶴，年多松已枯。一自白雲去，千秋壇月明。我來思往事，誰更得長生。雅韻磬鐘遠，真風樓殿清。今來為尉者，天下有仙名。
荊楚道中
作者：張喬（唐）

前程曾未到，岐路擬何為。返照行人急，荒郊去鳥遲。春宵多旅夢，夏閏遠秋期。處處牽愁緒，無窮是柳絲。
送南陵尉李頻
作者：張喬（唐）

重作東南尉，生涯尚似僧。客程淮館月，鄉思海船燈。晚霧看春轂，晴天見朗陵。不應三考足，先授詔書徵。
將歸江淮書
作者：張喬（唐）

東風搖眾木，即有看花期。紫陌頻來日，滄洲獨去時。郡因兵役苦，家為海翻移。未老多如此，那堪鬢不衰。
沿漢東歸
作者：張喬（唐）

北去窮秦塞，南歸繞漢川。深山逢古跡，遠道見新年。絕壁雲銜寺，空江雪灑船。縈回還此景，多坐夜燈前。
送蜀客
作者：張喬（唐）

劍閣緣空去，西南轉幾州。丹霄行客語，明月杜鵑愁。露帶山花落，雲隨野水流。相如曾醉地，莫滯少年遊。
塞上
作者：張喬（唐）

勒兵遼水邊，風急卷旌旃。絕塞寒無樹，平沙勢盡天。雪晴回探騎，月落控鳴弦。永定山河誓，南歸改漢年。
送友人歸袁州
作者：張喬（唐）

袁江猿鳥清，曾向此中行。才子登科去，諸侯掃榻迎。山藏明月浦，樹繞白雲城。遠想安親後，秋風夢不驚。
贈別李山人
作者：張喬（唐）

分合老西秦，年年夢白蘋。曾為洞庭客，還送洞庭人。語別惜殘夜，思歸愁見春。遙知泊舟處，沙月自相親。
思宜春寄友人
作者：張喬（唐）

勝遊雖來年，魂夢亦依然。瀑水喧秋思，孤燈動夜船。斷虹全嶺雨，斜月半溪煙。舊日吟詩侶，何人更不眠。
江行夜雨
作者：張喬（唐）

江風木落天，遊子感流年。萬裡波連蜀，三更雨到船。夢殘燈影外，愁積葦叢邊。不及樵漁客，全家住島田。
贈仰大師
作者：張喬（唐）

仰山因久住，天下仰山名。井邑身雖到，林泉性本清。野雲居處盡，江月定中明。彷彿曾相識，今來隔幾生。
江南逢洛下友人
作者：張喬（唐）

洛下吟詩侶，南遊只有君。波濤歸路見，蟋蟀在船聞。曉月江城出，晴霞島樹分。無窮懷古意，豈獨繞湘雲。
東湖贈僧子蘭
作者：張喬（唐）

名利了無時，何人暫訪師。道情閑外見，心地語來知。竹落穿窗葉，松寒蔭井枝。匡山許同社，願蔔掛帆期。
隱巖陪鄭少師夜坐
作者：張喬（唐）

幸喜陪騶馭，頻來向此宵。硯磨清澗石，廚爨白雲樵。竹外村煙細，燈中禁漏遙。衣冠與文理，靜語對前朝。
送三傳赴長城尉
作者：張喬（唐）

登科精魯史，為尉及良時。高論窮諸國，長才並幾司。地傾流水疾，山疊過雲遲。暇日琴書畔，何人對手棋。
送李道士歸南嶽
作者：張喬（唐）

千峰隔湘水，迢遞掛帆歸。掃月眠蒼壁，和雲著褐衣。洞虛懸溜滴，徑狹長松圍。只恐相尋日，人間舊識稀。
延福裡秋懷
作者：張喬（唐）

終年九陌行，要路跡皆生。苦學猶難至，甘貧豈有成。病攜秋卷重，閑著暑衣輕。一別林泉久，中宵禦水聲。
題玄哲禪師影堂
作者：張喬（唐）

吾師視化身，一念即遺塵。巖谷藏虛塔，江湖散學人。雲迷禪處石，院掩寫來真。寂寞焚香後，閑階細草生。
登慈恩寺塔
作者：張喬（唐）

窗戶幾層風，清涼碧落中。世人來往別，煙景古今同。列岫橫秦斷，長河極塞空。斜陽越鄉思，天末見歸鴻。
送友人東歸
作者：張喬（唐）

遠涉期秋卷，將行不廢吟。故鄉芳草路，來往別離心。掛席春風盡，開齋夏景深。子規誰共聽，江月上清岑。
送僧鸞歸蜀甯親
作者：張喬（唐）

歌詩精外學，天子是知音。坐夏宮鐘近，寧親劍閣深。高名徹西國，舊跡寄東林。自此棲禪者，因師滿蜀吟。
送人歸江南
作者：張喬（唐）

貧歸無定程，水宿與山行。未有安親計，難為去國情。島煙孤寺磬，江月遠船箏。思苦秋回日，多應吟更清。
將離江上作
作者：張喬（唐）

白衣歸樹下，青草戀江邊。三楚足深隱，五陵多少年。寂寥聞蜀魄，清絕怨湘弦。岐路在何處，西行心渺然。
別李參軍
作者：張喬（唐）

王孫遊不遇，況我五湖人。野店難投宿，漁家獨問津。嶺分中夜月，江隔兩鄉春。靜想青雲路，還應寄此身。
送睦州張參軍
作者：張喬（唐）

重祿輕身日，清資近故鄉。因知送君後，轉自惜年芳。遠水分林影，層峰起鳥行。扁舟此中去，溪月有餘光。
贈棋僧侶
作者：張喬（唐）

機謀時未有，多向弈棋銷。已與山僧敵，無令海客饒。靜驅雲陣起，疏點雁行遙。夜雨如相憶，松窗更見招。
題湖上友人居
作者：張喬（唐）

豈得戀樵漁，全家湖畔居。遠無潮客信，閑寄嶽僧書。野白梅繁後，山明雨散初。逍遙向雲水，莫與宦情疏。
送友人歸宣州
作者：張喬（唐）

失計複離愁，君歸我獨遊。亂花藏道發，春水繞鄉流。暝火叢橋市，晴山疊郡樓。無為謝公戀，吟過曉蟬秋。
題古觀
作者：張喬（唐）

急景遞衰老，此經誰養真。松留千載鶴，碑隔六朝人。洞水流花早，壺天閉雪春。其如為名利，歸踏五陵塵。
送友人及第歸江南
作者：張喬（唐）

豈易及歸榮，辛勤致此名。登車思往事，回首勉諸生。路繞山光曉，帆通海氣清。秋期卻閑坐，林下聽江聲。
送樸充侍禦歸海東
作者：張喬（唐）

天涯離二紀，闕下曆三朝。漲海雖然闊，歸帆不覺遙。驚波時失侶，舉火夜相招。來往尋遺事，秦皇有斷橋。
吊前水部賈員外
作者：張喬（唐）

籠中江海禽，日夕有歸心。魏闕長謠久，吳山獨往深。別時群木落，終處亂猿吟。李白墳前路，溪僧送入林。
題小松
作者：張喬（唐）

松子落何年，纖枝長水邊。斫開深澗雪，移出遠林煙。帶月棲幽鳥，兼花灌冷泉。微風動清韻，閑聽罷琴眠。
寄中嶽顓頊先生
作者：張喬（唐）

先生顓頊後，得道自何人。松柏卑於壽，兒孫老卻身。夜窗峰頂曙，寒澗洞中春。戀此逍遙境，雲間不可親。
送沈先輩尉昭應
作者：張喬（唐）

餘才不廢詩，佐邑喜閑司。丹陛終須去，青山未可期。葉凋溫穀晚，雲出古宮遲。若草東封疏，君王到有時。
送友人遊湖南
作者：張喬（唐）

所投非舊知，亦似有前期。路向長江上，帆揚細雨時。春生南嶽早，日轉大荒遲。盡採瀟湘句，重來會近期。
江上送友人南遊
作者：張喬（唐）

何處積鄉愁，天涯聚亂流。岸長群岫晚，湖闊片帆秋。買酒過漁舍，分燈與釣舟。瀟湘見來雁，應念獨邊遊。
江南別友人
作者：張喬（唐）

勞生故白頭，頭白未應休。闕下難孤立，天涯尚旅遊。聽猿吟島寺，待月上江樓。醉別醒惆悵，雲帆滿亂流。
商山道中
作者：張喬（唐）

春去計秋期，長安在夢思。多逢山好處，少值客行時。雲起爭峰勢，花交隱澗枝。停驂一惆悵，應只嶺猿知。
吳江旅次
作者：張喬（唐）

行人愁落日，去鳥倦遙林。曠野鳴流水，空山響暮砧。旅途歸計晚，鄉樹別年深。寂寞逢村酒，漁家一醉吟。
寄南中友人
作者：張喬（唐）

相夢如相見，相思去後頻。舊時行處斷，華髮別來新。浪動三湘月，煙藏五嶺春。又無歸北客，書劄寄何人。